
Az Európai Unió bővítésének hatása a tagállamok hatalmára a tanácsban

Kulcsszavak: Európai Unió, bővítés, játékelmélet, Európai Unió Tanácsa, Nyugat-Balkán
A tanulmány az Európai Unió bővítésének hatását vizsgálta, tekintettel a tagállamok Tanácsban jelenlevő hatalmára. Az Unió a bővítések kapcsán az elmúlt években több lépést is tett. Ennek köszönhetően jelenleg tíz ország várakozik a csatlakozásra. A tanulmány azon országok csatlakozását vizsgálta, amelyekkel az Unió a csatlakozásról aktívan tárgyalásokat folytat. Mindezt két bővítési szcenárión vizsgálta meg: elsőként a nyugat-balkáni országok bővítésének mentén, másodsorban a már bővült Unióhoz Ukrajna, Moldova és Georgia csatlakozása alapján. A tanulmány a játékelmélet módszereit követve, a tagállamok priori erejét határozta meg a Banzhaf és a Shapley-Shubik indexek alapján. A tagállamok hatalmának és befolyásának felmérésére különböző koalíciókat figyelt meg, tekintettel mind a bővítés előtti és utáni állapotra. Az eredmény, hogy mindkét bővítés esetén a nagyobb népességű tagállamok veszítenek a legtöbbet. A Nyugat-Balkán országainak csatlakozása esetén a kisebb népességű tagállamok jobban járnak, míg a 36 tagú Unióban már mindenki veszít a jelenlegi hatalmából. A megvizsgált koalíciók esetében is hatalomvesztés történik, valamint Ukrajna - az ötödik legbefolyásosabb államként - kiemelkedően nagy hatalommal rendelkezne az Unióban.



